b'\n_START_ARTICLE_\nSatrapia de Gandhara\n_START_PARAGRAPH_\nGandhara  fou una satrapia de l\'imperi Persa aquem\xc3\xa8nida, equivalent a la part sud-oriental de l\'Afganistan, incloent-hi Kabul i l\'oest del Pakistan (amb Peshawar). Els grecs anomenaven a la part occidental de Gandhara com a Paropamisos, pel nom de les muntanyes Hindu Kush (que en antic persa es deien Upairisaena).\n_START_SECTION_\nGeografia\n_START_PARAGRAPH_\nLa satrapia tenia al sud Arac\xc3\xb2sia a la que s\'arribava pel pas d\'Altimu seguint els riu Logar i Tarnak; a l\'oest tenia la Drangiana, a la que s\'arribava pel riu Ghorband, a trav\xc3\xa9s del pas d\'Hajigak i la vall de l\'Etymandros (modern Helmand Rud); i al nord la Bactriana a la que s\'arribava per diversos passos de l\'Hindu Kush. A l\'est tenia el riu Indus._NEWLINE_Gandh\xc4\x81ra o Gand\xc4\x81ra tenia probablement la capital a la regi\xc3\xb3 de Paropamisus, on Alexandre va fundar Alexandria Paropamisos a uns 70\xc2\xa0km al nord de Kabul, i va nomenar s\xc3\xa0trapa. Un altre centre administratiu era Peucelaotis, m\xc3\xa9s a l\'est. Formava part de la gran satrapia de Bactriana, i al seu torn estava formada per les satrapies menors de Gandhara i Paropamisos. D\'aquests dues, la satrapia de Gandhara va esdevenir la m\xc3\xa9s important i donava el seu nom a la satrapia en temps d\'Alexandre. El sogre d\'Alexandre, Oxiartes, en fou nomenat s\xc3\xa0trapa. Els seus habitants eren anomenats pels grecs com gandarioi i en llat\xc3\xad gandarae (gandares). Com a capitals s\'esmenten Peukelaotis (Pushkalavati), Purushapura (Peshawar) i Udabhandapura (Und), tot i que en aquell temps la capital devia ser a Peukelaotis/Pushkalavati.\n_START_SECTION_\nAdministraci\xc3\xb3\n_START_PARAGRAPH_\nLa satrapia de Bactriana es dividia en satrapies menors, entre les quals la de Gandhara, i aquesta al seu torn estava dividida en dues satrapies m\xc3\xa9s, Gandhara i Paropamisos (Hindu Kush). El s\xc3\xa0trapa de la major estava supeditat al s\xc3\xa0trapa de Bactriana._NEWLINE_La satrapia menor de Gand\xc4\x81ra o Gandh\xc4\x81ra estava probablement governada per una dinastia local, i la formaria la vall del Swat i territoris a l\'est fins a l\'Indus, avui anomenats Yusufzai, i aleshores anomenada localment Udyana o Ujjana, i pels grecs Suastene. L\'\xc3\xbanic governador conegut es deia Astis. A la dinastia local n\'hi havia altres de menors subordinades con els pobles assacenis (governats per Sisicottos), Massaga governada per Assacanos, junt amb Dyrta governada pel seu germ\xc3\xa0, el pa\xc3\xads dels cofeus (cophaeus) i el pa\xc3\xads dels assagetes. Arribava a l\'est fins a l\'Indus, al nord fins a l\'Hindu Kush; al sud fins al riu Cophen (riu Kabul) i a l\'oest fins al riu Choes (Kunar).\n_START_SECTION_\nHist\xc3\xb2ria\n_START_PARAGRAPH_\nP\xc3\xa8rsia va entrar a la regi\xc3\xb3 sota Cir II el gran (559-530) i ja pertanyia a l\'imperi sota Darios I el gran (522-486) que l\'esmenta com un dels pa\xc3\xafsos heretats a la inscripci\xc3\xb3 de Behistun. La capital regional es creu que fou la ciutat despr\xc3\xa9s anomenada Kapisa, l\'actual Bagram a uns 75\xc2\xa0km al nord de Kabul. Darios va enviar a la regi\xc3\xb3 a un cari anomenat Esc\xc3\xadlax de Carianda que va inspeccionar el territori comen\xc3\xa7ant per una ciutat anomenada Caspatyrus, probablement una ciutat de la vall del Cophen, en uns anys que era s\xc3\xa0trapa Megabazos fill de Megabates, esmentat a les tauletes de Pers\xc3\xa8polis, que governava tamb\xc3\xa9 Arac\xc3\xb2sia i Paric\xc3\xa0nia, que probablement \xc3\xa9s el mateix personatge que el general d\'igual nom que el 513 aC va dominar Tr\xc3\xa0cia i Maced\xc3\xb2nia i el fill del qual, Megabates va combatre al front de la flota persa contra els grecs el 480 aC. Her\xc3\xb2dot esmenta que un contingent de gandares i dadices van lluitar a Gr\xc3\xa8cia el 480 aC._NEWLINE_No es parla de Gandhara durant un segle i mig excepte per indicar que un carregament de fusta (yaka, que devia ser una fusta molt apreciada, per\xc3\xb2 no se sap que vol dir) fou transportat des de la regi\xc3\xb3 i des Carm\xc3\xa0nia a Susa per construir un palau._NEWLINE_El 336 aC els macedonis van envair P\xc3\xa8rsia i el 334 aC va arribar Alexandre el gran que per dues vegades va derrotar a Darios III Codom\xc3\xa0 (333 aC i 331 aC) per\xc3\xb2 cap font esmenta els gandares entre les forces del rei persa, el que fa suposar que eren coneguts sota un altre nom (potser els "indis de la muntanya" esmentats a les fonts), o b\xc3\xa9 que Gandhara s\'havia separat de l\'Imperi o havia caigut en altres mans, l\'explicaci\xc3\xb3 m\xc3\xa9s probable, ja que no es va nomenar mai cap grec com a s\xc3\xa0trapa espec\xc3\xadficament de Gandhara._NEWLINE_Alexandre va arribar a la regi\xc3\xb3 el 329 aC i va refundar Kapisa que va anomenar Alexandria del Caucas. Del 329 al 327 aC va ser a Bactriana i Sogdiana i el 326 aC va tornar a Gandhara on es va trobar amb representants indis que el van invitar a anar al Panjab. Alexandre va repartir el seu ex\xc3\xa8rcit: el seu amic Hefesti\xc3\xb3 va seguir el riu Cophen (Kabul) pel pas de Khyber i va arribar al riu Indus; Alexandre va anar m\xc3\xa9s al nord pels rius Kunar i Swat on va fer una matan\xc3\xa7a continua de locals. La ciutat de Peucelaotis (moderna Charsadda, indi Puskal\xc3\xa2vati = ciutat de les flors de lotus), possible centre administratiu persa esdevingut una ciutat india, fou ocupada. Una ciutat de nom Nysa (no localitzada i on s\'adorava un d\xc3\xa9u que els grecs creien que era Dion\xc3\xads i que probablement era Xiva o Vixnu), on suposadament havia nascut el d\xc3\xa9u Dion\xc3\xads, i una muntanya de nom Meros (no identificada) que els indis consideraven el centre del m\xc3\xb3n, s\xc3\xb3n esmentades pels grecs._NEWLINE_Els historiadors que seguiren la marxa d\'Alexandre donen algun detalls del pa\xc3\xad: les ciutats gandares eren fortificades i els naturals del pa\xc3\xads lluitaven amb arcs i fletxes (no s\'esmenten espases ni escuts) i els caps portaven cuirasses; eren governats per una aristocr\xc3\xa0cia (fins i tot s\'esmenta una reina) i el producte m\xc3\xa9s apreciat pels grec foren uns grans bous; els morts eren enterrats en ta\xc3\xbcts de fusta que eren deixats als turons de la vora de les ciutats (costum que encara tenen els kafirs de Chitral)._NEWLINE_Alexandre va tornar a l\'oest i va morir l\'11 de juny de 323. Gandhara va acabar al cap d\'uns anys en mans de Seleuc I Nic\xc3\xa0tor (finals del segle\xc2\xa0iv\xc2\xa0aC) i finalment fou bescanviada amb el rei indi de Patna, Chandragupta (321 aC-297 aC), per 500 elefants pel seu ex\xc3\xa8rcit (304 aC).'